جو بایډن او میرمن یې تیر کال څه باندې ۶سوه زره ډالر عاید درلود 
پداسې حال کې چې په متحده ایالاتو کې د مالیې د ورکولو وروستۍ نیټه (اپریل ۱۸مه) مخ په نږدې کیدو ده او په شرایطو برابر کسان د جریمې څخه د بچ کیدو په خاطر باید مالیه ورکړي، جمهور رئیس جو بایډن او میرمن یې جل بایډن ویلي چې تیر کال یې عاید څه باندې ۶ سوه زره امریکایي ډالره و. 
سپینې ماڼۍ د جمهور رئیس د کورنۍ د عاید په هکله دا معلومات جمعه اپریل ۱۵ (وري۲۶) پداسې حال کې خپاره کړي چې پخپله جمهور رئیس جو بایډن ژمنه کړې چې د جمهوري ریاست په دورې کې به د خپلو شخصي مالیاتو په هکله شفاف وي. سپینې ماڼۍ ویلي چې جو بایډن او میرمن یې د ۲۰۲۱ کال لپاره ۱۵۰۴۳۹ ډالر په مالیې کې ورکړې. د هغوي د عاید مالیه په سلو کې ۲۴. ۶ وه. د جمهور رئیس جو بایډن میرمن جل بایډن په سپینه ماڼۍ کې کار نکوي بلکې په یو پوهنتون کې پروفیسره ده. هغه د جمهور رئیس د میرمنې په توګه لومړنۍ ښځه ده چې د خپل خاوند سره په سپینې ماڼۍ کې کار نکوي. د ۱۹۷۰ په کالونو کې هر جمهور رئیس د عامو خلکو سره د خپلو مالیو په هکله معلومات شریکول خو د امریکا مخکني جمهور رئیس ډونالډ ټرمپ دا دستور مات کړ او د خپلې شخصي عاید په هکله یې معلومات خپاره نکړل. د جمهور رئیس د کورنۍ تر څنګ د ښاغلي بایډن مرستیالې کاملا هریس او خاوند یې ډوګ ایمهوف ویلي چې تیر کال یې ۱. ۶ ملیونه امریکایي ډالره عاید درلود او په هرو سلو امریکایي ډالرو کې یې ۳۱. ۶ په مالیې کې ورکړی. میرمن هریس او خاوند یې ویلي چې د خپل کنلي عاید څخه یې ۵۳۲۳۷۱ امریکایي ډالر مالیه ورکړې.